Doležal, Andrej, minister dopravy a výstavby SR (2020-07-15):
Ďakujem veľmi pekne. Vážený pán predsedajúci, vážené panie poslankyne, vážení páni poslanci, dovoľte mi, aby som z poverenia vlády Slovenskej republiky uviedol vládny návrh zákona v druhom čítaní, ktorý, ktorým sa mení a dopĺňa zákon č. 351 o elektronických komunikáciách, resp. sa mení a dopĺňa zákon č. 355 o ochrane a podpory, o ochrane, podpore a rozvoji verejného zdravia. Návrh tohto zákona, tak ako to bolo v prvom čítaní, skúsim predstaviť tak, že sa má týkať tých, ktorí sú nezodpovední. To znamená, chceme, aby Úrad verejného zdravotníctva disponoval nástrojom práve pre tých nezodpovedných občanov, ktorí neplnia nariadenia a povinnosti vyplývajúce z ustanovení alebo z Úradu verejného zdravotníctva. Vo všeobecnosti platí, ak dnes príde občan z tzv. červenej krajiny alebo z krajiny, kde je vysoké nebezpečenstvo šírenia tejto nákazy, akejkoľvek nákazy, tak má povinnosť po návrate na Slovensku bezodkladne sa zaregistrovať na Úrade verejného zdravotníctva, či už telefonicky, alebo elektronicky, alebo osobne. Ak tak nespraví a neplní nariadenia Úradu verejného zdravotníctva, momentálne úrad na to nemá páky. Nemá ako zistiť, kto tieto nariadenia nedodržuje. Preto pripravujeme, preto navrhujeme tento vládny návrh zákona, ktorý práve hovorí o tom, že Úrad verejného zdravotníctva môže požiadať podnik o súčinnosť, a podnik v tomto duchu alebo v tomto kontexte podnikom je telekomunikačný operátor, má Úradu verejného zdravotníctva najneskôr do 24 hodín poskytnúť údaje o telefónnych číslach, ktoré boli za žiadanú dobu v tejto nebezpečnej červenej, v jednej z nebezpečných, tzv. červených krajín. Úrad verejného zdravotníctva tak nikdy nedostane konkrétnu informáciu, ktorá by, ktorá by predstavovala osobný údaj, Úrad verejného zdravotnícka, verejného zdravotníctva zistí alebo získa len telefónne číslo a tým aj informáciu o tom, že toto telefónne číslo bolo v červenej krajine. Nevie o tom, v ktorej červenej krajine, nevie presne, kedy tam bol, kedy sa vrátil a podobne. Úrad verejného zdravotníctva následne tieto telefónne čísla porovná s tými telefónnymi číslami, ktoré boli v rámci registrácie na ÚVZ-ku zadané, a porovnaním získa zoznam telefónnych čísel tých nezodpovedných občanov, ktorí si tú povinnosť registrácie nesplnili. Následne ich Úrad verejného zdravotníctva bude kontaktovať, bude ich požadovať o súčinnosť. V prípade, ak o túto súčinnosť, a v prípade, ak sa nedovolajú alebo túto súčinnosť od občanov nezískajú, Úrad verejného zdravotníctva môže práve na základe bodu č. 2 v čl. č. 1 predkladaného ná... predkladaného zákona, môže spracovať a uchovávať údaje získané od podniku podľa toho zákona, ale iba na účely plnenia svojich povinností, resp. iba počas trvania mimoriadnej situácie alebo núdzového stavu. Úrad verejného zdravotníctva postupuje v zmysle priestupkového poriadku, to znamená, vie udeliť sankciu alebo pokutu v prípade, že niekto nedodržuje pravidlá a povinnosti, ktoré stanovil Úrad verejného zdravotníctva. Vážené pani poslankyne, vážení páni poslanci, na záver si vás dovoľujem požiadať o podporu pre prijatie a schválenie predloženého vládneho návrhu. Veľmi pekne vám ďakujem za pozornosť.